ESS: Suomessa käytössä tehottomia lääkkeitä – taustalla tutkimustiedon pimitys

17.04.2016 klo 16:31

Läheskään kaikkia lääketutkimuksia ei julkaista, jos lääkkeellä ei havaita vaikutusta, kirjoittaa Etelä-Suomen Sanomat.

Suomessa on käytössä tehottomia lääkkeitä. Ongelma on lääkäreiden tiedossa. SANNA LIIMATAINEN Ilmiötä kutsutaan julkaisuharhaksi ja valikoivaksi raportoinniksi. Lääkkeen kannalta positiiviset tulokset pääsevät esille, ja loput tutkimukset jäävät lääkefirman haltuun. Suomessa ei ole lääketutkimusten julkaisuvelvoitetta. Lääkäreillä ja hoitosuositusten tekijöillä taas ei ole pääsyä tarvitsemiinsa tietoihin, Etelä-Suomen Sanomat kertoo. Näin ollen potilaille määrätään lääkkeitä, jotka voivat olla jopa haitallisia. Suomessa on myös käytössä lääkkeitä, jotka on todettu tehottomiksi. – Aihe on todella tärkeä, ja siitä pitäisi puhua. Kyseessä on iso kansainvälinen ongelma. Hoitosuositukset yleensä nojaavat vain tietoon, joka on julkaistu, sanoo lääkealan turvallisuus- ja kehittämiskeskus Fimean lääketaloustieteilijä Piia Rannanheimo kommentoi lehdelle. Syitä julkaisematta jättämiseen on monia, kertoo depression hoitosuosituksia tekevän työryhmän puheenjohtaja ja Helsingin yliopiston psykiatrian professori Erkki Isometsä Etelä-Suomen Sanomille. – Monesti keskitytään siihen, että teollisuus haluaisi pimittää tietoja – mikä on varmasti joissakin tapauksissa totta – mutta tutkimus voi myös mennä monella tavalla pieleen, jolloin se ei kerro olennaista tulosta, eikä sitä siksi julkaista. Tunnettu esimerkki tutkimustiedon pimittämisen seurauksista on influenssalääke Tamiflun tapaus lintu- ja sikainfluenssaepidemioiden aikaan vuosina 2005 ja 2009. Hallitukset ympäri maailmaa varastoivat lääkettä epidemioiden leviämisen pelossa, vaikka julkisissa tiedoissa lääkkeen tehosta oli puutteita. Lähde: Etelä-Suomen Sanomat